b'\n_START_ARTICLE_\nNafta\n_START_PARAGRAPH_\nNafta tudi Petrolej (\xcf\x80\xce\xad\xcf\x84\xcf\x81\xce\xb1 (kamen) + Latin: oleum (olje) je gosta, temnorjava ali zelenkasta slabo vnetljiva teko\xc4\x8dina, ki se nahaja v zgornjih plasteh nekaterih delov Zemljine skorje, veliko nahajali\xc5\xa1\xc4\x8d je tudi pod morjem. Danes je to zelo pomemben energetski in surovinski vir.\n_START_SECTION_\nZgodovina\n_START_PARAGRAPH_\nNafta se je uporabljala \xc5\xbee od anti\xc4\x8dnih \xc4\x8dasov, vendar je svoj vrhunec dosegla s pojavom motorjev z notranjim zgorevanjem. Poleg transporta se uporablja za veliko drugih namenov: izdelovanje plastike, \xc4\x8distil, asfalta, gnojil, pesticidov in drugih kemi\xc4\x8dnih spojin ter goriv.\n_START_SECTION_\nZgodnje obdobje\n_START_PARAGRAPH_\nPred ve\xc4\x8d kot 4000 leti, po Herodotu in Diodorju Sicilskem, se je asfalt uporabil za izgradnjo Babilonskih zidov in stolpov. Nafta se je nahajala v kraju Ardericca blizu Babilona, izvir smole pa na otoku Zakintos, velike koli\xc4\x8dine so bilo ugotovljene na bregovih blizu reke Issus, pritoku Evfrata._NEWLINE_V vi\xc5\xa1jih slojih perzijske dru\xc5\xbebe so nafto uporabljali za razsvetljavo in v medicinske namene. _NEWLINE_Na Kitajskem so pozneje (347 n.\xc5\xa1.) pridobivali nafto z vrtanjem z uporabo bambusa. _NEWLINE_Prvi britanski raziskovalci Burme so poro\xc4\x8dali o cveto\xc4\x8di naftni industriji v kraju Yenangyaung, kjer je bilo leta 1795 na stotine ro\xc4\x8dno izkopanih vrtin.\n_START_SECTION_\nModerna zgodovina\n_START_PARAGRAPH_\nLeta 1847 je James Young izumil destilacijo kerozina iz surove nafte. Naslednje leto je ustanovil manj\xc5\xa1e podjetje za rafiniranje surove nafte.\n_START_SECTION_\nIskanje\n_START_PARAGRAPH_\nNa nahajali\xc5\xa1\xc4\x8da nafte ka\xc5\xbeejo razli\xc4\x8dne okoli\xc5\xa1\xc4\x8dine. Pred za\xc4\x8detkom raziskovanja se prei\xc5\xa1\xc4\x8de povr\xc5\xa1ino s fotoposnetki z zraka (aerofotogrametrija). Potem z geofizikalnimi metodami (gravitacijsko, seizmi\xc4\x8dno in magnetno merjenje) dobimo podrobnej\xc5\xa1o sliko. Z gravimetrijo se da ugotoviti \xc5\xbee majhne razlike te\xc5\xbenosti.  Nahajali\xc5\xa1\xc4\x8da nafte povzro\xc4\x8dajo spremembo magnetnega polja. Ta na\xc4\x8din meritve se izvaja z letalom in je tako mogo\xc4\x8de preiskati velike povr\xc5\xa1ine. Seizmi\xc4\x8dne metode so bolj natan\xc4\x8dne, vendar dra\xc5\xbeje in se jih uporablja, kjer so \xc5\xbee druga nahajali\xc5\xa1\xc4\x8da. Z razstreljevanjem povzro\xc4\x8damo valove, ki se \xc5\xa1irijo pod povr\xc5\xa1ino in reagirajo razli\xc4\x8dno glede na katero plast naletijo.\n_START_SECTION_\nPridobivanje\n_START_PARAGRAPH_\nVe\xc4\x8dinoma se nafto pridobiva z vrtanjem v zemljo ali pa v morsko dno. Na za\xc4\x8detku prite\xc4\x8de nafta skupaj s plinom in drugimi ogljikovodiki zaradi pritiska. Za ve\xc4\x8djo ekstrakcijo pa je treba po navadi \xc4\x8drpati v rezervoar vodo ali pa ogljikov dioksid. Ekonomi\xc4\x8dno je iz\xc4\x8drpati 30-60% nahajajo\xc4\x8de se nafte v rezervoraju. Velikokrat je plin pri proizvodnji neza\xc5\xbeelen in se ga preprosto za\xc5\xbege (ang. flaring), vendar se ta praksa zaradi novih tehnologij, ekolo\xc5\xa1kih konsideracij in ekonomske vrednosti plina zmanj\xc5\xa1uje._NEWLINE_V Kanadi pridobivajo te\xc5\xbeko nafto (bitumen) tudi iz t. i. naftnega peska z odprtim kopom ali pa drugimi metodami. Taki nafti po navadi re\xc4\x8demo nekonvencionalna. Zaloge te nafte v Kanadi in Venezueli naj bi bile primerljive s Saudovo Arabijo. Vendar je \xc4\x8drpanje te nafte bolj drago, nafta je slab\xc5\xa1e kvalitete in proces zelo obremenjuje okolje._NEWLINE_Dnevno se na svetu uporabi 90 milijon sod\xc4\x8dkov nafte na dan, pribli\xc5\xbeno 160 ton/s, ve\xc4\x8dinoma za transport. Najve\xc4\x8dje naftno polje na svetu je Gavar v Saudovi Arabiji.\n_START_SECTION_\nDr\xc5\xbeave proizvajalke\n_START_PARAGRAPH_\nNafto pridobivajo z vrtanjem in \xc4\x8drpanjem na kopnem in na morju. Najve\xc4\x8dje dr\xc5\xbeave proizvajalke so dr\xc5\xbeave Bli\xc5\xbenjega vzhoda, Rusija, ZDA, Nigerija, Venezuela, Mehika, Norve\xc5\xa1ka in Zdru\xc5\xbeeno kraljestvo._NEWLINE_V dr\xc5\xbeavah Bli\xc5\xbenjega vzhoda le\xc5\xbei ve\xc4\x8d kot 60\xc2\xa0% preostalih svetovnih naftnih zalog, najve\xc4\x8d v Saudovi Arabiji._NEWLINE_Surova nafta je zmes organskih in anorganskih spojin. Po ocenah strokovnjakov je od 100 000 do 1 000 000 spojin, dale\xc4\x8d najve\xc4\x8d je organskih (najve\xc4\x8d ogljikovodikov), anorganskih je po koli\xc4\x8dini in vrsti sorazmerno malo.\n_START_SECTION_\nVrhunec nafte (Hubbertov vrhunec)\n_START_PARAGRAPH_\nAmeri\xc5\xa1ki znanstvenik King Hubbert, je v preteklosti to\xc4\x8dno napovedal, kdaj bo nafta v ZDA dosegla vrhunec (1966-1970) in potem za\xc4\x8dela padati. Danes sku\xc5\xa1ajo znanstveniki napovedati, kdaj bo svetovna proizvodnja nafte dosegla vrhunec. V zadnjih letih se je zelo zmanj\xc5\xa1alo \xc5\xa1tevilo novih nahajali\xc5\xa1\xc4\x8d in proizvodnja se pove\xc4\x8duje._NEWLINE_Sicer se z novimi metodami pove\xc4\x8duje ekstrakcija, v nekaterih primerih se vra\xc4\x8dajo k \xc5\xbee iz\xc4\x8drpanim nahajali\xc5\xa1\xc4\x8dem in z novimi tehnologijami, kot so ang. Fracking (Hidravli\xc4\x8dno drobljenje) in iz\xc4\x8drpajo \xc5\xa1e zadnjo nafto in plin._NEWLINE_Nekonvencionalna nafta, kot so naftni peski v Kanadi in Venezueli, ter ang. Oil Shale lahko odmaknejo vrhunec nafte za nekaj let, vendar z veliko ceno za okolje. Najverjetneje bo ozra\xc4\x8dje prej postalo preve\xc4\x8d onesna\xc5\xbeeno, kot pa da bo zmanjkalo fosilnih goriv.\n_START_SECTION_\nNafta in okolje\n_START_PARAGRAPH_\nNafta onesna\xc5\xbeuje tako pri zgorevanju, pri pridobivanju, pri rafiniranju in ob nesre\xc4\x8dah, kot so izlivi v okolje.'